苏轼
获鬼章二十二韵
青唐有逋寇，白首已穷妖。
窃据临洮郡，潜通讲渚桥。
庙谋周召虎，边帅汉班超。
坚垒千兵破，连航一炬烧。
擒奸従窟穴，奏捷上烟霄。
诡异人图像，欢娱路载谣。
千诛非一事，伐叛自先朝。
取道经陵寝，前期告庙祧。
西来闻几日，面缚见今朝。
二圣临云陛，千官溢海潮。
载囚车轳辘，失主马萧条。
横拜如蹲犬，胡装尚衣貂。
理卿辞具服，译长舌初调。
缓死恩殊厚，求生尾屡摇。
慈仁逢太母，宽厚戴唐尧。
赤手真擒虎，和羹未赐枭。
藁街虚授首，东市偶全腰。
困兽何须杀，遗雏或可招。
威声西振夏，武节北通辽。
帝道有强弱，天时或长消。
羌情防报复，军胜忌矜骄。
慎重关西将，奇功勿再要。